**Ενότητα 9η – η αλληγορία του σπηλαίου: η παιδεία**

Νοηματική απόδοση

Συνεχίζοντας τη διήγηση της αλληγορίας του σπηλαίου ο Σωκράτης οδηγεί τη συζήτηση **στον ορισμό της έννοιας της παιδείας**. Ξεκινά αρνητικά, απορρίπτοντας τον ισχυρισμό αυτών που ασχολούνται επαγγελματικά με αυτήν πως μέσα στην ψυχή δεν υπάρχει γνώση και ότι αυτοί με την διδασκαλία την εμφυτεύουν στην ψυχή, σαν να έβαζαν όραση στα μάτια των τυφλών. Εν συνεχεία τονίζει ότι η δική τους διερεύνηση δείχνει ότι **κάθε άνθρωπος έχει μέσα του τη δύναμη να μαθαίνει και το κατάλληλο για τη μάθησή του όργανο**. Επίσης ότι πρέπει να στραφεί με ολόκληρη την ψυχή του από τον μεταβαλλόμενο κόσμο της αίσθησης προς τον νοητό κόσμο, ώσπου να γίνει ικανή η ψυχή να αντέχει να αντικρίζει το ον( δηλαδή το αληθινά υπαρκτό) και το πιο κατάφωτο ον (δηλαδή την ιδέα του Αγαθού), όπως στρέφει τα μάτια του από το σκοτάδι προς το φως μαζί με ολόκληρο το σώμα του, όταν δεν υπάρχει άλλος τρόπος να στραφούν αυτά προς το φως.

Μετά από αυτή την επισήμανση διατυπώνει και **τον ορισμό της παιδείας**: είναι η τέχνη που μπορεί να οδηγήσει την ψυχή να στραφεί από τον αισθητό κόσμο προς τον νοητό κόσμο της ιδέας του Αγαθού με όσο το δυνατόν ευκολότερο και αποτελεσματικότερο τρόπο. Διευκρινίζει τη θέση του, επανερχόμενος στο παράδειγμα της όρασης: το ζητούμενο δεν είναι να εμφυτευθεί στην ψυχή η ικανότητα της όρασης του νοητού κόσμου, αφού την ικανότητα αυτή η ψυχή τη διαθέτει, αλλά να μεταστραφεί, ώστε να προσανατολιστεί προς την κατεύθυνση που πρέπει, δηλαδή προς τον νοητό κόσμο των Ιδεών. Τέλος, συγκρίνει **τη διανοητική ικανότητα** του ανθρώπου με τις αρετές, που συνήθως αποκαλούνται **αρετές της ψυχής**. Σε αντίθεση με τη διανοητική ικανότητα, αυτές διαμορφώνονται στον άνθρωπο με την άσκηση και τον εθισμό→ είναι επίκτητες. Αντίθετα η διανοητική ικανότητα, η οποία φαίνεται πως έχει πιο θεϊκή φύση, είναι εσωτερικό στοιχείο της φύσης του ανθρώπου και δεν χάνει τη δύναμή της. Ανάλογα με το αν στρέφεται προς τον αισθητό ή προς τον νοητό κόσμο, μπορεί να αποβαίνει χρήσιμη και ωφέλιμη ή άχρηστη και βλαβερή.

Τι δεν είναι παιδεία;

Παιδεία δεν είναι ό, τι διδάσκουν οι σοφιστές, οι ρητοροδιδάσκαλοι: θεωρούν ότι ο άνθρωπος δεν έχει γνώση και του τη διδάσκουν.

Οι σοφιστές δίδασκαν ρητορική, νομική, πολιτική θεωρία, φιλοσοφία σε πλούσιους Αθηναίους νέους με αδρή αμοιβή .

Δίδασκαν **την ευβουλία→** σωστές αποφάσεις. Η **ευβουλία** άπτεται τόσο του ιδιωτικού βίου όσο και της δημόσιας ζωής.

Διαφωνία -σημείο τριβής

**Σοφιστές- Πρωταγόρας**: ο άνθρωπος δεν έχει καμία γνώση, οι ίδιοι χρειάζεται να τον διδάξουν.

**Σωκράτης -Πλάτων**: ο άνθρωπος έχει μέσα του τη γνώση, χρειάζεται μόνο να την ανακαλέσει ως ανάμνηση.

Στο διάλογο «Μένων» αναπτύσσεται η άποψη ότι η ψυχή του κάθε ανθρώπου, προτού μπει σε ένα σώμα, περιπλανιόταν στον κόσμο των Ιδεών, στον ουρανό. Επομένως είχε γνωρίσει τις ιδέες μπαίνοντας στο σώμα, όμως ξεχνούσε η ψυχή τα πάντα (λήθη). Άρα ξεχνούσε και τις Ιδέες. Στον κόσμο πλέον των αισθήσεων ο άνθρωπος περιέρχεται στη γνωστή πλάνη των αισθήσεων→ εμπιστεύεται τις αισθήσεις και θεωρεί αληθινά τα απεικάσματα των Ιδεών. Σε αυτόν ο Πλάτων πιστεύει ότι ο άνθρωπος έχει ήδη τη γνώση μέσα του, έχει έμφυτη τη δυνατότητα της έγκυρης γνώσης και αυτό οφείλεται στο λογιστικόν→ το μέσον, για να φτάσει στη θέαση των Ιδεών και του Αγαθού.

Με ποιες μεθόδους σύμφωνα με το Σωκράτη ο άνθρωπος μπορεί να θυμηθεί τη γνώση του; (φιλοσοφικός λόγος σελ. 30-31)

1. μαιευτική μέθοδος
2. διαλεκτική μέθοδος

Ο ορισμός της παιδείας

Ορίζει την παιδεία ως την τέχνη που θα βοηθήσει την **ψυχή στη μεταστροφή της από τον κόσμο των αισθητών όντων στο νοητό κόσμο των Ιδεών,** ώστε να καταφέρει να θεαθεί τις Ιδέες και την ιδέα του Αγαθού. Αντικείμενο λοιπόν διερεύνησης θα ήταν με ποιο τρόπο θα επαναπροσανατολιστεί η ψυχή, όσο γίνεται πιο εύκολα και πιο αποτελεσματικά.

Ποιος είναι ο ρόλος των παιδαγωγών- δασκάλων;

Θυμόμαστε ότι στην ιδανική πολιτεία οι φύλακες- βασιλείς είναι υπεύθυνοι για την εκπαίδευση των νέων φυλακών (φιλοσοφικός λόγος σελίδα 109, 90)

Διαχωρισμός των αρετών της ψυχής με τη διανοητική αρετή

1. Οι αρετές της ψυχής ομοιάζουν με του σώματος→ δεν υπάρχουν εκ των προτέρων στον άνθρωπο, καλλιεργούνται μέσω της συνήθειας και της διαρκούς άσκησης τους. Η άποψη αυτή απαντάται στον Αριστοτέλη. Η διαπαιδαγώγηση παίζει σπουδαίο ρόλο στην ανάπτυξη των ψυχικών αρετών.
2. Η διανοητική αρετή, όπως προαναφέρθηκε, ενυπάρχει ήδη στον άνθρωπο. Μέσω της παιδείας μπορεί να στραφεί στη σωστή κατεύθυνση, δηλαδή από τον κόσμο των αισθήσεων στον κόσμο των Ιδεών. Ο ρόλος της παιδείας εδώ είναι μια ικανότητα, που ήδη διαθέτει ο άνθρωπος→ να τον κατευθύνει σωστά, για να αξιοποιηθεί στο μέγιστο βαθμό. Σημαντικός είναι ο ρόλος της **περιαγωγής.**

**Είναι και γίγνεσθαι**: η βάση του οντολογικού ερωτήματος

|  |  |
| --- | --- |
| **Είναι** | **γίγνεσθαι** |
| η βαθύτερη ουσία των πραγμάτων→ αμετάβλητη αναλλοίωτη, σταθερή. Προφανώς οι Ιδέες  Το **είναι** μέσω του λογιστικού | τα πράγματα αλλάζουν, μεταβάλλονται, εξελίσσονται. Το αντιλαμβανόμαστε με τις αισθήσεις→ προφανώς τα αντικείμενα του κόσμου των αισθήσεων |

Ο φιλόσοφος προσπερνώντας την διαρκή μεταβολή των πραγμάτων αναζητά την ουσία τους →το **είναι.**

Ετυμολογήστε: ον, είναι, ουσία. Τι κοινό έχουν;